SA sal beleggers ‘moet paai om hier te belê’Pres. Cyril Ramaphosa (Foto: Siyabulela Duda/GCIS) Die Suid-Afrikaanse regering sal mooi broodjies moet bak om beleggers te midde van “baie onstuimigheid en beleidsonsekerheid” te paai om in die land te belê. Só het Everest Wealth, ’n private beleggings- en welvaartbestuursmaatskappy, Woensdag op die vooraand van pres. Cyril Ramaphosa se vyfde beleggingskonferensie gesê wat Donderdag in Johannesburg gehou word. “Dit is een ding om beleggingsverbintenisse te kry, maar daar is voorwaardes daaraan verbonde en beleggers sal eers weer vir die volgende paar jaar die kat behoorlik uit die boom wil kyk,” het Riaan Grobler, finansiële adviseur by Everest Wealth, gesê. “Die konferensie kom te midde van verskeie openbare blapse deur die regering die afgelope ruk. Suid-Afrika se volgehoue bande met Rusland ten koste van sy verhouding met die VSA kan hom duur te staan kom.” Grobler meen alle oë is beslis op verwikkelinge in verband met die gesant wat Ramaphosa na die VSA wil stuur om Suid-Afrika se handelsbande met dié land te beskerm. Kenners waarsku al lankal dat die Suid-Afrikaanse regering se bande met Rusland die land se verhouding met een van sy grootste handelsvennote kan kelder en is volgens Everest Wealth juis een van die grootse “blapse” wat Suid-Afrika die afgelope ruk ten opsigte van sy buitelandse beleid begaan het. “Suid-Afrika se standpunt rakende die oorlog in Oekraïne en sy gesamentlike militêre oefeninge met China en Rusland het tot gevolg dat hy guns by ander regerings verloor. “Met die Internasionale Strafhof wat ŉ lasbrief vir Wladimir Poetin se inhegtenisneming uitgereik het, en die Russiese president wat genooi is na die Brics-beraad wat in Augustus in Suid-Afrika plaasvind, sal die land versigtig moet trap om nie brûe te verbrand nie. Suid-Afrika is ’n ondertekenaar van die Statuut van Rome en is dus onderhewig aan die besluite van die Internasionale Strafhof,” sê Grobler. Die kragkrisis bly natuurlik een van die land se grootste uitdagings met beurtkrag wat die ekonomie daagliks miljoene rande kos. Besluite wat rondom Eskom geneem word, veroorsaak boonop verdere onsekerheid. “Die besluit om Eskom vry te stel met betrekking tot vereistes vir verslagdoening oor onreëlmatige en verkwistende besteding, die herroeping daarvan kort daarna en dan weer die bevestiging dat die moontlikheid steeds op die tafel is, voorspel niks goed vir beleggersvertroue nie. “Die houers van Eskom se skuldbriewe het dikwels voorwaardes wat daaraan gekoppel is, en die besluit om inligting uit finansiële state uit te sluit kan tot gevolg hê dat die houers van dié skuldbriewe hul geld terugeis. Dit hou weer ’n groot risiko vir die staatskas in.” Grobler sê voorts die skielike beëindiging van die ramptoestand en teenstrydige uitlatings oor die energiesektor se oorgang na meer hernubare kragvoorsiening kan beleggersvertroue nog verder skaad. “Daar is tydens vorige beleggingskonferensies mooi praatjies gemaak oor Suid-Afrika wat vordering maak om die klimaat te verbeter waarbinne beleggers kan sake doen, maar Ramaphosa se talle beloftes het nog nie veel opgelewer nie. Wat gaan hy die keer belowe? “Die IMF se verwagting van geen ekonomiese groei vir Suid-Afrika in 2023 nie, sowel as sy kommer oor trae hervormings en staatskuld, maak sake ook nie meer rooskleurig vir beleggings nie.”